**Μερικές παρατηρήσεις για τις εργασίες**

**Αγαπητοί συνάδελφοι, καλησπέρα. Μέχρι και την Κυριακή, πιστεύω ότι θα έχω ολοκληρώσει τη βιβλιογραφία για τις εργασίες σας. Έχετε 3 ολόκληρες εβδομάδες μπροστά σας μέχρι την παράδοση!**

 **Τούτου δοθέντος, θα ήθελα να σας επισημάνω το εξής; Καλό θα ήταν να παραπέμπετε στις πηγές που θα χρησιμοποιήσετε, εάν αποσπάσετε ολόκληρα κομμάτια του κειμένου και τα παραθέσετε μέσα στο δικό σας. Επίσης, είναι σωστό και χρήσιμο να αναφέρετε τη βιβλιογραφία στο τέλος του κειμένου σας. Ξέρετε να βάζετε υποσημειώσεις στον υπολογιστή; Προσωπικά προτιμώ οι υποσημειώσεις να αναφέρονται σε κάθε σελίδα ξεχωριστά, οπότε από τη γραμμή εργασιών του υπολογιστή σας, θα επιλέξετε «Αναφορές» και μετά «Εισαγωγή υποσημείωσης».**

 **Σε κάθε βιβλιογραφική παραπομπή, γράφουμε τίτλο, συγγραφέα, εκδοτικό, μεταφραστή, τόμο, σελίδα. Σε κάθε έργο από το οποίο σας δίνω φωτογραφημένες σελίδες, η σελιδαρίθμηση φαίνεται στη φωτογραφία. Για την Παγκόσμια Ιστορία της Ακαδημίας Επιστημών της ΕΣΣΔ, τα λεπτομερή στοιχεία είναι τα ακόλουθα: «Ακαδημία Επιστημών της ΕΣΣΔ, Παγκόσμια Ιστορία. 1η έκδοση: Εκδόσεις κοινωνικο – οικονομικής φιλολογίας «Σκέψη», Μόσχα – 1965. Ελληνική έκδοση: εκδοτικός οίκος «Μέλισσα», μετάφραση από τα ρωσικά Ανδρέας Σ. Σαραντόπουλος, θεώρηση της μετάφρασης Νίκος Σπ. Αλεξίου, γενική επιμέλεια Θανάσης Δ, Καπνουτζής». Για όλες τις εργασίες έχει χρησιμοποιηθεί ο τόμος Γ`, εκτός από την εργασία νο 2, όπου έχει χρησιμοποιηθεί ο τόμος Β` (για την αρχαία Ελλάδα).**

**Υ. Γ. Εάν δυο συνεχόμενες παραπομπές αναφέρονται στην ίδια πηγή, τη δεύτερη φορά δε χρειάζεται να επαναλάβετε το μακρυνάρι: σημειώστε απλά ο. π. (όπου πριν) και τη σελίδα ή τις σελίδες.**

**Καλή επιτυχία!!!**